DOI: 10.14457/tu.the.2020.1415
title: การพัฒนาระบบฐานข้อมูลผู้กระทำความผิดกฎหมายเลือกตั้งของสำนักกฎหมายและคดี สำนักงานคณะกรรมการการเลือกตั้ง

description: การศึกษาวิจัยเรื่อง “การพัฒนาระบบฐานข้อมูลผู้กระทำความผิดกฎหมายเลือกตั้งของสำนักกฎหมายและคดี สำนักงานคณะกรรมการการเลือกตั้ง” มีวัตถุประสงค์เพื่อให้เกิดการพัฒนาระบบฐานข้อมูลโดยให้สามารถใช้งานได้เหมาะสมกับลักษณะงาน โดยการศึกษาวิจัยครั้งนี้ได้ใช้วิธีการศึกษาเชิงคุณภาพ (Qualitative Research) โดยวิธีสัมภาษณ์เชิงลึก (In-depth Interview) และนำมาสรุปผลการวิจัยในรูปแบบเชิงพรรณนา (Descriptive Research) โดยเลือกสำนักกฎหมายและคดี เป็นพื้นที่ในการศึกษาวิจัย โดยเน้นศึกษาระบบการบริหารจัดการฐานข้อมูลผู้กระทำความผิดกฎหมายเลือกตั้ง จากกลุ่มตัวอย่างประชากรที่ใช้ในการวิจัยครั้งนี้ประกอบด้วยบุคลากร 3 กลุ่ม ได้แก่ ผู้ปฏิบัติหน้าที่เกี่ยวกับฐานข้อมูลผู้กระทำความผิดกฎหมายเลือกตั้งในส่วนกลางและส่วนภูมิภาค จำนวน 7 คน เจ้าหน้าที่เทคโนโลยีสารสนเทศ จำนวน 2 คน และผู้บริหารระดับสูงที่ดูแลระบบงานและเกี่ยวข้องกับระบบฐานข้อมูลผู้กระทำความผิดกฎหมายเลือกตั้ง จำนวน 3 คน รวมทั้งสิ้นจำนวน 12 คนผลการศึกษา พบว่า ระบบฐานข้อมูลผู้กระทำความผิดกฎหมายเลือกตั้งของสำนักกฎหมายและคดี สำนักงานคณะกรรมการการเลือกตั้ง เป็นข้อมูลสำคัญในการปฏิบัติงานของหน่วยงานในการศึกษาและสำรวจข้อมูลการกระทำความผิดกฎหมายเลือกตั้ง โดยนำฐานข้อมูลมาใช้ในการวิเคราะห์และเทียบเคียงคดีเพื่อใช้เป็นบรรทัดฐานในการพิจารณาดำเนินคดีแก่ผู้กระทำความผิดกฎหมายเลือกตั้ง และคดีที่ศาลพิพากษาถึงที่สุดแล้วรวมไปถึงเป็นข้อมูลสำคัญในการปฏิบัติงานของสำนักกฎหมายและคดีสำหรับดำเนินการต่อผู้กระทำความผิดในการเลือกตั้งสมาชิกสภาผู้แทนราษฎรในระดับชาติ และการเลือกตั้งสมาชิกสภาและผู้บริหารองค์กรปกครองส่วนท้องถิ่นในระดับพื้นที่ ที่หน่วยงานนำไปประกอบการตัดสินใจในกระบวนการเลือกตั้งในอนาคตเพื่อป้องกันและปราบปรามการกระทำความผิดของผู้สมัครรับเลือกตั้ง แต่ในประเด็นสภาพปัจจุบันของระบบฐานข้อมูลผู้กระทำความผิดกฎหมายเลือกตั้งของสำนักกฎหมายและคดี สำนักงานคณะกรรมการการเลือกตั้ง ยังเป็นระบบข้อมูลจากโปรแกรมพื้นฐานซึ่งเป็นระบบข้อมูลระบบควบคุมการเข้าสู่ระบบแบบสแตนด์อโลน (Stand Alone) ไม่มีมาตรฐานและแบบฟอร์มกำหนด ซึ่งส่งผลให้เกิดความล่าช้าในการค้นหาข้อมูลและการประมวลผลเพื่อใช้ประกอบการดำเนินงานของหน่วยงาน โดยมีปัจจัยที่เกี่ยวข้อง ได้แก่ ผู้บริหาร บุคลากร กฎระเบียบ การรักษาความปลอดภัยของระบบ และความพร้อมของอุปกรณ์เครื่องมือ จากผลการศึกษาวิจัยมีข้อเสนอแนะ ดังนี้ 1) ผลักดันให้มีคณะกรรมการธรรมาภิบาลข้อมูล ในการกำหนดนโยบายการบริหารข้อมูล และวางแผนการพัฒนาระบบฐานข้อมูลของหน่วยงานให้มีความต่อเนื่องตามหลักธรรมาภิบาลข้อมูล 2) ผลักดันให้มีการจัดตั้งศูนย์กลางข้อมูลการเลือกตั้ง พร้อมทั้งกำหนดวัตถุประสงค์ของการจัดตั้งศูนย์กลางข้อมูลการเลือกตั้ง เพื่อให้มีส่วนงานที่ทำหน้าที่รับผิดชอบในเรื่องการจัดการ ประสานงาน เชื่อมโยงข้อมูล ตรวจสอบข้อมูลการเลือกตั้งทุกประเภท 3) ผลักดันให้มีการเพิ่มอัตรากำลังด้านบุคลากรของสำนักเทคโนโลยีในด้านการพัฒนาระบบเทคโนโลยีสารสนเทศให้ได้ทันต่อเปลี่ยนแปลงของสภาวะแวดล้อมทางสังคมและสนองตอบนโยบายของภาครัฐด้านรัฐบาลอิเล็กทรอนิกส์ได้อย่างมีประสิทธิภาพ และสามารถถ่ายทอดความรู้และพัฒนาทักษะของบุคลากรด้านอื่นๆ ของสำนักงานคณะกรรมการการเลือกตั้งอันนำไปสู่การเปลี่ยนแปลงวัฒนธรรมทางดิจิตอลขององค์การ 4) การบริหารจัดฐานข้อมูลผู้กระทำความผิดกฎหมายเลือกตั้ง ควรมีการวางจัดทำบัญชีและแบบฟอร์มข้อมูลที่เป็นมาตรฐานและเป็นไปในทิศทางเดียวกันทั้งส่วนกลางและส่วนภูมิภาคของสำนักงานคณะกกรมการการเลือกตั้ง และตามแนวทางระบบบัญชีข้อมูลภาครัฐ (Government Data Catalog : GD Catalog) ของหน่วยงานภาครัฐซึ่งจะทำสามารถเชื่อมโยงและแลกเปลี่ยนข้อมูลภาครัฐได้อย่างมั่นคงปลอดภัยและมีธรรมาภิบาลและข้อกำหนดการบริหารจัดการข้อมูลและเชิงเทคนิคด้านเทคโนโลยีสารสนเทศ เพื่อให้เกิดประสิทธิภาพในการบริหารจัดฐานข้อมูลผู้กระทำความผิดกฎหมายเลือกตั้งครบทุกมิติ และ5) ผลักดันให้มีการจัดตั้งกลุ่มงานดำเนินคดีแก่ผู้กระทำความผิดกฎหมายเลือกตั้ง เพื่อให้มีส่วนงานเฉพาะที่ทำหน้าที่รับผิดชอบในเรื่องการพิจารณาดำเนินคดีแก่ผู้กระทำความผิดเกี่ยวกับการเลือกตั้งและพรรคการเมือง